Роберт Макалістэр

**Роберт Аляксандр Сцюарт Макалістэр** () (1870—1950) — ірландскі археолаг, буйны даследчык агамічнага пісьма.

Макалістэр нарадзіўся ў Дубліне, атрымаў адукацыю ў Кембрыджы. Нягледзячы на ранняе захапленне археалогіяй Ірландыі, неўзабаве сур’езна зацікавіўся біблейскай археалогіяй. Разам з Фрэдэрыкам Дж. Блісам у 1898—1900 гадах раскапаў некалькі паселішчаў у раёне Шэфела ў Палесціне. Выкарыстоўваючы метады стратыграфіі, прапанаваныя незадоўга да гэтага Фліндэрсам Пітры, Макалістэр і Бліс удакладнілі храналогію для гэтага рэгіёна з дапамогай датаванняў тыпаў керамікі. Пасля сыходу Бліса на пенсію, у 1901 годзе Макалістэр стаў начальнікам экспедыцый, якія праводзяцца Фондам даследавання Палесціны.

З 1902 па 1909 год Макалістэр адказваў за археалагічныя даследаванні ў Гезеры (тэрыторыя сучаснага Ізраіля, на захад ад Іерусаліма. Гэтыя працы сталі аднымі з першых маштабных даследаванняў у рэгіёне. Каляндар з Гезера, знойдзены Макалістэрам у 1908 годзе, уяўляе сабой адзін з найстаражытнейшых узораў палеа-яўрэйскага пісьма (X ст. да н.э.). Аднак у цэлым даследаванні Макалістэра ў Палесціне прызнаюцца няўдалымі, перш за ўсё з-за нізкага ўзроўню правядзення раскопак і нядбайна складзеных справаздач. Макалістэр быў адзіным прафесійным археолагам на гэтых работах, і таму пошук фінансавання таксама быў практычна невырашальнай задачай.

У 1909 годзе Макалістэр пакінуў Палесціну, вярнуўся ў Ірландыю і заняў на пасаду прафесара кельцкай археалогіі Дублінскага ўніверсітэта, дзе і выкладаў да выхаду на пенсію ў 1943 годзе. За гэты час ён папрацаваў на аб’ектах старажытнаірландскай Тары і склаў каталог агамічных надпісаў Брытанскіх астравоў. Яго пераклады ірландскіх міфаў і легенд дагэтуль карыстаюцца вялікай папулярнасцю.

Макалістэр быў членам Ірландскай каралеўскай акадэміі (1910), прэзідэнтам Каралеўскіга таварыства антыквараў Ірландыі (1924—1928).

## Публікацыі 
* *Ecclesiastical Vestments: Their Development and History* (1896)
* *Studies in Irish Epigraphy* (1897)
* *Excavations in Palestine, 1898—1900* (1902) (сумесна з Ф. Дж. Блісам)
* *The Story of the Crop-Eared Boy / The Story of the Eagle-Boy* (1908) (рэдактар/перакладчык)
* *The Memorial Slabs of Clonmacnois, King’s County* (1909)
* *The Excavation of Gezer* (1910—1912)
* *A History of Civilization in Palestine* (1912)
* *The Philistines: Their History and Civilization*
* *A Text Book of European Archaeology* (1921)
* *The Latin and Irish Lives of Ciaran* (1921) (рэдактар/перакладчык)
* *Ireland in Pre-Celtic Times* (1921)
* *A Century of Excavation in Palestine* (1925)
* *Excavations on the Hill of Ophel* (1926)
* *The Archaeology of Ireland* (1928)
* *Tara, a Pagan Sanctuary of Ancient Ireland* (1931)
* *Ancient Ireland* (1935)
* *Lebor Gabála Érenn* (1938—1941) (рэдактар/перакладчык)
* *Corpus Inscriptionum Insularum Celticarum* (1945)

## Літаратура 
*Thomas, Page A.* 1984. «BA» portrait: The Success and Failure of Robert Alexander Steward Macalister. *Biblical Archaeologist* 47(1): 33-35.

## Спасылкі 
* The Excavation of Gezer (электронная кніга, англ.)
* Excavations on the Hill of Ophel (электронная кніга, англ.)

Катэгорыя:Постаці ірландскай археалогіі
Катэгорыя:Нарадзіліся ў 1870 годзе
Катэгорыя:Нарадзіліся ў Дубліне
Катэгорыя:Памерлі ў 1950 годзе
Катэгорыя:Члены Ірландскай каралеўскай акадэміі
Катэгорыя:Выпускнікі Кембрыджскага ўніверсітэта